Jovan Bijelić

**Jovan Bijelić** (Revenik kod Bosanskog Petrovca,  – Beograd, 12. mart 1964) je bio srpski slikar, jedan od najznačajnijih jugoslovenskih likovnih stvaralaca između dva svetska rata.

## Biografija
Studirao je u Sarajevu kod J. K. Janevskog, a zatim u Krakovu 1909-1913. kod T. Aksentovića, L. Vičulovskog i J. Pankijevića. Boravio je u Parizu 1913/14. i u Pragu 1915. Od 1919. je živeo u Beogradu, gde je bio scenograf a potom i šef slikarske radionice Narodnog pozorišta.

Najviše je slikao portrete, pejzaže, mrtvu prirodu i kompozicije. Prošao je kroz nekoliko faza u kojima je izražen uticaj kubizma u skulpturskoj koncepciji čvrsto modelovane forme i škrtosti palete, a potom je pod uticajem fovizma stvarao koloritna dela izuzetne sočnosti i čulne ekspresije. U poslednjoj fazi, rastvarao je predmete uznemirenim potezima boje. Bavio se i pedagoškim radom, imao je privatnu školu iz koje je izašao niz slikara.

### Umjetničke grupe
Jedan je od osnivača i pripadnik slikarskih grupa „Oblik“, „Samostalni“ i „Nezavisni“. 

Grupa "Oblik" je bila sastavljena od već afirmisanih umjetnika. Pravila grupe su usvojena na sjednici 8. novembra 1930. godine, a potvrđena od strane Ministarstva unutrašnjih poslova 20. jula 1932. godine. Formiranje grupe imalo je odlučujući uticaj na afirmaciju i širi prodor savremenih umjetničkih koncepata i pokreta u Beogradskom umjetničkom centru. Najznačajniji doprinos tome svakako je dao Jovan Bijelić, koji je bio ne samo osnivač već i glavni stub ove grupe. Njegov smisao za pedagoški rad je i ovdje odigrao značajnu ulogu. Uspjeh ove grupe bio je i uspjeh samog Jovana Bijelića.

Prvu samostalnu izložbu imao je 1917. u Sarajevu, a drugu 1919. u Zagrebu. Učestvovao je na mnogim kolektivnim izložbama. Samostalne izložbe imao je i u Beogradu (1929, 1932, 1957, 1968), Ljubljani (1959) i Bihaću (1960). 

## Opus
Jovan Bijelić je bio veoma plodan stvaralac, ogledao se u raznim umetničkim disciplinama i tehnikama. Iza umjetnika su ostala djela:
* 981 slika u ulju, 
* 103 akvarela, 
* 52 pastela, 
* 676 crteža, 
* 19 ilustracija knjiga, 
* 94 scenografije, 
* 8 objavljenih pripovedaka i jedna u rukopisu i 
* 1 prevod

Neka od njegovih najpoznatijih slikarskih djela su: "Portret devojke", "Kupačica", "Jajce", "Kći umetnikova", "Dvorište", "Ženski akt", "Sarajevo", "Portret starice", "Devojčica s lutkom" (1928), "Dečak jaše lava" (1929), "Apstraktni predeo" (1920).

## Muzejske zbirke

Njegova dela nalaze se u više muzeja i galerija: Muzej savremene umetnosti i Narodni muzej u Beogradu (38 dela), u Spomen zbirci Pavla Beljanskog u Novom Sadu itd.

Zbirka od 18 umjetničkih djela Jovana Bijelića, koja je dio stalnog izložbenog postava Muzeja Unsko-sanskog kantona u Bihaću, proglašena je za nacionalni spomenik BiH. Umjetničke slike Jovana Bijelića poklonjene su ili otkupljene za zbirku nekadašnjeg Muzeja AVNOJ-a i Pounja u Bihaću.

Zbirka umjetničkih djela i ličnih predmeta Jovana Bijelića, smještena je i u zgradi "Spomen-muzej Jovan Bijelić" u Bosanskom Petrovcu. Proglašena je za nacionalni spomenik. Sastoji se od 14 umjetničkih djela akademskog slikara Jovana Bijelića, četiri slike drugih autora i zbirke ličnih predmeta (radni sto, pribor za slikanje, pribor za kafu i ćilim)

### Priznanja
* Oktobarska nagrada grada Beograda, 
* Sedmojulska nagrada Srbije, 
* Orden rada prvog reda. 
* Redovni član Srpske akademije nauka i umetnosti od 1963.

## Literatura
*
## Reference

## Vanjske veze
* Biografija i slike Jovana Bijelića 
* Biografija na sajtu SANU 
* Husein Tahmiščić: „Ostala je samo moja Bosna“ (tekst o Jovanu Bijeliću) 
* Vojislav Vujanić: „Prizivanje Bosne“ (tekst o Jovanu Bijeliću)
* „Boem i slikar“, tekst u Glasu javnosti 
* Slika „Devojčica u kolicima“ iz 1933. 
* Slika „Vodenica“ 77,5 x 69,7-{cm}- iz 1958-1960